Document ID: 32012D0795

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2012
για τον καθορισμό του είδους, του μορφότυπου και της συχνότητας παροχής των πληροφοριών που θα διατίθενται από τα κράτη μέλη για την υποβολή εκθέσεων όσον αφορά την εφαρμογή της οδηγίας 2010/75/ΕΕ του Ευρωπαϊκού Κοινοβουλίου και του Συμβουλίου περί βιομηχανικών εκπομπών
[κοινοποιηθείσα υπό τον αριθμό C(2012) 9181]
(Κείμενο που παρουσιάζει ενδιαφέρον για τον ΕΟΧ)
(2012/795/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (1), και ιδίως το άρθρο 72 παράγραφος 2,
Εκτιμώντας τα ακόλουθα:
(1)
Η Επιτροπή έχει συντάξει ερωτηματολόγια για να καθορίσει το σύνολο των πληροφοριών που πρέπει να διατίθενται από τα κράτη μέλη για την υποβολή εκθέσεων σχετικά με την εφαρμογή της οδηγίας 2010/75/ΕΕ κατά την περίοδο 2013-2016.
(2)
Τα κράτη μέλη πρέπει να υποχρεωθούν να υποβάλουν τις απαντήσεις τους σε ερωτηματολόγιο που καλύπτει μόνο το έτος 2013, προκειμένου να υποβάλουν έκθεση σχετικά με τα μέτρα που έχουν λάβει για να εφαρμόσουν τις απαιτήσεις της οδηγίας 2010/75/ΕΕ που δεν ίσχυαν ήδη, σύμφωνα με την οδηγία 78/176/ΕΟΚ του Συμβουλίου, της 20ής Φεβρουαρίου 1978, περί των αποβλήτων που προέρχονται από τη βιομηχανία διοξειδίου του τιτανίου (2), την οδηγία 82/883/ΕΟΚ του Συμβουλίου, της 3ης Δεκεμβρίου 1982 για τους τρόπους επιτήρησης και ελέγχου των χώρων οι οποίοι σχετίζονται με τα απόβλητα της βιομηχανίας διοξειδίου του τιτανίου (3), την οδηγία 92/112/ΕΟΚ του Συμβουλίου, της 15ης Δεκεμβρίου 1992, για τον καθορισμό των διαδικασιών εναρμόνισης των προγραμμάτων περιορισμού της ρύπανσης που προκαλούν τα απόβλητα της βιομηχανίας διοξειδίου του τιτανίου με προοπτική την τελική εξάλειψή της (4), την οδηγία 1999/13/ΕΚ του Συμβουλίου, της 11ης Μαρτίου 1999, για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες δραστηριότητες και εγκαταστάσεις, (5), την οδηγία 2000/76/ΕΚ του Ευρωπαϊκού Κοινοβουλίου και του Συμβουλίου, της 4ης Δεκεμβρίου 2000, για την αποτέφρωση των αποβλήτων (6), την οδηγία 2001/80/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, για τον περιορισμό των εκπομπών στην ατμόσφαιρα ορισμένων ρύπων (7), την οδηγία 2008/1/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με την ολοκληρωμένη πρόληψη και έλεγχο της ρύπανσης (8) πριν από την κατάργησή τους με την οδηγία 2010/75/ΕΕ.
(3)
Τα κράτη μέλη πρέπει επίσης να υποχρεωθούν να υποβάλουν τις απαντήσεις τους σε ερωτηματολόγιο, προκειμένου να υποβάλουν έκθεση για την περίοδο 2013-2016, σχετικά με αντιπροσωπευτικά στοιχεία για τις εκπομπές και άλλες μορφές ρύπανσης, τις οριακές τιμές εκπομπών, την εφαρμογή των άρθρων 14 και 15 της οδηγίας 2010/75/ΕΕ και την πρόοδο που έχει σημειωθεί όσον αφορά την ανάπτυξη και εφαρμογή αναδυόμενων τεχνικών σύμφωνα με το άρθρο 27, ώστε η Επιτροπή να είναι σε θέση να συγκεντρώσει πληροφορίες σχετικά με τα γενικά μέτρα εφαρμογής (ενότητα 1), να συγκροτήσει μια πηγή πληροφοριών για επιμέρους εγκαταστάσεις εναρμονισμένες με το ευρωπαϊκό μητρώο έκλυσης και μεταφοράς ρύπων (ενότητα 2), να επιβεβαιώσει ότι οι βέλτιστες διαθέσιμες τεχνικές έχουν εφαρμοστεί σωστά στις άδειες (ενότητα 3) και να επαληθεύσει την εφαρμογή των ελάχιστων τομεακών απαιτήσεων (ενότητα 4).
(4)
Βάσει του άρθρου 72 παράγραφος 1 της οδηγίας 2010/75/ΕΕ, τα κράτη μέλη πρέπει να καθιστούν τις πληροφορίες διαθέσιμες σε ηλεκτρονική μορφή.
(5)
Για να εξασφαλιστεί η συνέπεια και η συνοχή των πληροφοριών των κρατών μελών, η Επιτροπή, επικουρούμενη από τον Ευρωπαϊκό Οργανισμό Περιβάλλοντος, πρέπει να εκπονήσει έναν ειδικό ηλεκτρονικό μορφότυπο υποβολής στοιχείων.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 75 παράγραφος 1 της οδηγίας 2010/75/ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Υποβολή εκθέσεων από τα κράτη μέλη
Τα κράτη μέλη καθιστούν διαθέσιμες στην Ευρωπαϊκή Επιτροπή πληροφορίες σχετικά με την εφαρμογή της οδηγίας 2010/75/ΕΕ, απαντώντας στα ερωτηματολόγια που παρατίθενται στα παραρτήματα I και ΙΙ, χρησιμοποιώντας τον ειδικό ηλεκτρονικό μορφότυπο που θα εκπονηθεί για τους σκοπούς της εν λόγω υποβολής πληροφοριών.
Η απάντηση στο ερωτηματολόγιο του παραρτήματος I υποβάλλεται έως τις 30 Σεπτεμβρίου 2014 το αργότερο.
Η απάντηση στο ερωτηματολόγιο του παραρτήματος II υποβάλλεται έως τις 30 Σεπτεμβρίου 2017 το αργότερο.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 2012.

Labels: 12
15
20